## Uredba o prostornom uređenju u ratom zahvaćenim podrućjima Republike Hrvatske

### NN 44/1992 (14.7.1992.), Uredba o prostornom uređenju u ratom zahvaćenim podrućjima Republike Hrvatske

# VLADA REPUBLIKE HRVATSKE

Na temelju članka 2. Zakona o određivanju kada prestaju vrijediti Uredbe
Vlade Republike Hrvatske donesene na temelju Zakonske ovlasti i ovlaštenju
Vlade da uredbama uređuje pojedina pitanja iz djelokruga Sabora Republike
Hrvatske ("Narodne novine", br. 39/92), Vlada Republike Hrvatske
na sjednici održanoj 13. srpnja 1992. donijela je

## UREDBU

### o prostornom uređenju u ratom zahvaćenim podrućjima Republike Hrvatske

Članak 1.

Ovom uredbom uređuju se način planiranja i uređivanja prostora ratom
zahvaćenih područja Republike Hrvatske radi pravodobnog osiguranja uvjeta
za povratak i smještaj prognanog i izbjeglog stanovništva te obnove i razvoja
razorenih područja, gradova i drugih naselja.

Područja iz stavka 1. ovog članka obuhvaćaju područja općine: Beli Manastir,
Benkovac, Biograd n/m, Daruvar, Donji Lapac, Drniš, Duga Resa, Dubrovnik,
Dvor, Dakovo, Glina, Gospić, Gračac, Grubišno Polje, Karlovac, Knin, Kostajnica,
Metković, Nova Gradiška, Novska, Obrovac, Ogulin, Osijek, Otočac, Pakrac,
Petrinja, Podravska Slatina, Sinj, Sisak, Slavonski Brod, Slunj, Šibenik,
Titova Korenica, Valpovo, Vinkovci, Vojnić. Vrginmost, Vukovar, Zadar.

Članak 2.

Skupština općine, odnosno povjerenik Vlade Republike Hrvatske donosi
Odluku o prostornom uređenju općine (u deljnjem tekstu: Odluka). po prethodno
pribavljenoj suglasnosti Ministarstva zaštite okoliša. prostornog uređenja
i stambeno-komunalne djelatnosti (u daljnjem tekstu: Ministarstvo).

Suglasnost iz stavka 1. ovog članka Ministarstvo je dužno izdati u roku
15 dana od dana primitka zahtjeva. U slučaju da Ministarstvo ne izda suglasnost
u propisanom roku smatrat će se da je suglasnost dana.

Članak 3.

Odlukom se uređuje način i uvjeti planiranja uređivanja i zaštite prostora,
a ista se izrađuje na temelju Osnove korištenja i zaštite prostora općine
(u daljnjem tekstu: Osnova).

Odluka iz stavka 1. ovog članka sadrži naročito:

- osnovnu organizaciju i namjenu prostora s odgovarajućim grafičkim
prikazom

- zaštitu i sanaciju vrijednih i ugroženih područja, osobito šuma i
poljoprivrednog zemljišta, voda, pejzaža te prirodne i kulturne baštine

- prioritete aktivnosti uređivanja prostora za sanaciju naselja, infrastrukture

- korištenje površina za privremenu namjenu

- elemente za uvjete uređenja prostora ovisno o vrsti gradnje

- način primjene postojećih prostornih planova

- postupak i način donošenja te izmjena i dopuna prostornih planova.

Odlukom iz stavka 1. ovog članka može se odrediti obveza i postupak
za donošenje plana uređenja za gradove i druga naselja.

Članak 4.

Osnovom se ocjenjuje postojeće stanje u prostoru u odnosu na postojeće
prostorne planove i drugu prostorno-plansku dokumentaciju.

Osnova sadrži smjernice za:

- određivanje građevinskih područja naselja ovisno o demografskom potencijalu,
načinu formiranja fizičke strukture i razvitku naselja

- određivanje površina javnih namjena

- određivanje regionalnih i lokalnih infrastrukturnih koridora

- zaštitu prirodnih područja i krajobraza te zaštićenih urbanih i ruralnih
naselja odnosno cjelina

- način uređivanja zaštićenog obalnog pojasa uz more, rijeke, jezera
i druge vodene površine

- zaštitu poljoprivrednog zemljišta, te šuma i šumskog zemljišta

- obnovu i oblikovanje urbanih, ruralnih i drugih područja

Osnova sadrži i grafički prikaz razorenosti naselja. infrastrukture
i stanja okoliša.

Članak 5.

Osnovu utvrđuje organ općinske uprave nadležan za poslove prostornog
uredenja po pribavljenom mišljenju Komisije za ocjenu postojećih prostornih
planova.

Komisiju iz stavka 1. ovog Zakona imenuje ministar zaštite okoliša,
prostornog uređenja i stambeno-komunalne djelatnosti u suradnji s ministrom
obnove.

Komisija iz stavka 1. ovog članka sastoji se od, predstavnika ministarstava
nadležnih za prostorno planiranje, zaštitu okoliša, prirodne i kulturne
baštine, prosvjete, zdravstva, športa, prometa i veza, poljoprivrede, šumarstva,
vodoprivrede, energetike, gospodarstva, turizma i obrane i predstavnika
izvršnog vijeća skupštine općine.

Članak 6.

Plan uređenja za gradove i druga naselja određuje osnovne uvjete korištenja
i namjene prostora grada i drugog naselja odnosno njegovog dijela sa smjernicama
za zaštitu osobito ugroženih dijelova okoliša, a sadrži:

- područje grada ili drugog naselja

- površine javne namjene

- površine prometne i komunalne infrastrukture

- površine zona prirodne i kulturne baštine

- način uređivanja prostora ovisno o planirano namjeni površine i zaštite
okoliša.

Članak 7.

Uređivanje prostora provodi se u skladu s uvjetima uređenja prostora.

Uvjeti uređenja prostora utvrđuju se na temelju Odluke ili druge prostorno-planske
dokumentacije.

Uvjete uređenja prostora utvrđuje organ općinske uprave nadležan za
poslove prostornog uređenja, a za građevine od važnosti za Republiku određene
Prostornim planom Republike Hrvatske, utvrđuje Ministarstvo.

Članak 8.

Pravna ili fizička osoba podnosi organu iz članka 7. stavak 3. ove uredbe
prijavu namjere za gradnju na propisanom obrascu.

Sadržaj prijave i obrasca iz stavka 1. ovog članka propisat će ministar
zaštite okoliša prostornog uređenja i stambeno-komunalne djelatnosti.

Članak 9.

Uvjeti uređenja prostora za u ratu razrušene i oštećene stambene i stambeno
poslovne zgrade korisne pbvršine do 500 m , te gospodarske i pomoćne zgrade,
ako se grade izvan zaštićenih urbanih i ruralnih cjelina sadrže:

- namjenu i veličinu građevine

- kolni ili pješački pristup na parcelu

- način priključivanja na infrastrukturu.

Uvjete uređenja prostora iz stavka 1. ovog članka nadležni organ dužan
je utvrditi u roku 15 dana od dana podnošenja prijave iz članka 8. ove
Uredbe. U protivnom smatrat će se da su uvjeti utvrđeni u skladu s prijavom
iz članka 8. ove uredbe.

Članak 10.

Uvjeti uređenja prostora, osim u slučajevima iz članka 9. ove uredbe,
utvrđuju se po prethodno pribavljenom mišljenju stručne komisije, koju
imenuje izvršno vijeće skupštine općine odnosno povjerenik Vlade Republike
Hrvatske.

Komisija iz stavka 1. ovog članka sastoji se od najviše 5 članova od
kojih su 2 stručnjaci za poslove prostornog planiranja i zaštite okoliša.

Za građevine od važnosti za Republiku, Ministarstvo utvrđuje uvjete
uređenja prostora u suradnji s organom općinske uprave nadležnom za poslove
prostornog uređenja.

Članak 11.

U slučajevima iz članka 10. ove uredbe uvjeti uređenja prostora sadrže:

- oblik i veličinu parcele

- namjenu građevine

- smještaj građevine ili građevina na parceli te usklađivanje sa zahtjevima
zaštite okoliša

- kolni ili pješački pristup na parcelu

- način priključivanja zgrada na infrastrukturu

Članak 12.

Odlukom se određuju gradevine, a koje je ovisno o njihovoj složenosti,
prije utvrđivanja uvjeta uređenja prostora iz članka 11. ove uredbe, potrebno
pribaviti lokacijsku dokumentaciju.

Članak 13.

Lokacijska dokumentacija sadrži:

- izvod iz kopije katastarskog plana

- situaciju u odgovarajućem mjerilu, s obrazloženjem namjeravane gradnje

- način rješavanja zahtjeva zaštite okoliša

- podatke o prometnoj i komunalnoj infrastrukturi.

Članak 14.

Odlukom se određuju građevine za koje je prije utvrđivanja uvjeta uređenja
prostora iz članka 11. ove Uredbe, potrebno pribaviti procjenu utjecaja
na okoliš.

Procjena iz stavka 1. ovog članka sadrži:

- mjere za zaštitu okoliša tijekom gradnje i korištenja građevine

- potrebu uspostavljanja trajnog pračenja, utjecaja na okoliš s prijedlogom
zadataka tog praćenja.

Procjenu iz stavka 1. ovog članka odobrava ministar zaštite okoliša,
prostornog uređenja i stambeno-komunalne djelatnosti i sastavni je dio
uvjeta uređenja prostora.

Članak 15.

Obavljanje djelatnosti prostornog uređenja u svezi s izradom prostornih
planova i prijedloga uvjeta traženja prostora i druge prostorno planske
dokumentacije može

se povjeriti pravnoj osobi registriranoj za obavljanje tih poslova.

Upis u sudski registar vrši se po prethodno pribavljenoj suglasnosti
Ministarstva.

Obavljanje djelatnosti iz stavka 1. ovog članka. može se povjeriti organu
općinske uprave osnovanom za obavljanje poslova prostornog planiranja.

Članak 16.

Osnovu i Odluku organ općinske uprave nadležan za poslove prostornog
uređenja dužan je dostaviti Ministarstvu u roku 8 dana od dana njihovog
donošenja.

Članak 17.

Prostorni planovi doneseni na temelju propisa koji su važili do stupanja
na snagu ove uredbe ostaju na snazi.

Do donošenja Odluke moguća su odstupanja od prostornih planova iz stavka
1. ovog članka osim u slučajevima:

- proširenja građevinskog područja na poljoprivredno i šumsko zemljište

- promjene namjene zelenih površina unutar naselja

- promjene namjene površina za javne namjene (obrazovne, dječje. kulturne,
socijalne institucije)

- promjene namjene površina za građevinu od važnosti za Republiku bez
suglasnosti Ministarstva i ministarstava odgovarajućeg djelokruga

- promjene namjene zona unutar pojasa 200 m od obalne linije mora i
osobito vrijednih voda.

Iznimno od stavka 2. ovog članka odstupanje od namjene površina utvrđene
postojećim prostornim planovima moguće je radi uređenja lokacije za organizirani
i privremeni smještaj prognanog i izbjeglog stanovništva.

Članak 18.

Za gradove i druga naselja određena na temelju prikaza (procjene) razorenosti
na području općina Benkovac, Drniš, Dubrovnik, Glina, Gospić, Karlovac,
Kostajnica. Nova Gradiška. Novska, Obrova, Otočac, Pakrac, Petrinja, Slunj,
Vukovar, Zadar, Republika će osigurati sredstva za izradu prostorno planske
dokumentacije u svrhu obnove tih gradova i naselja.

Članak 19.

Danom stupanja na snagu ove uredbe na područjima iz članka 1. ove uredbe
prestaje se primjenjivati Zakon o prostornom planiranju i uređivanju prostora
("Narodne novine"; broj 54/80, 16/86, 18/89, 42/89, 34/91, 61/91)
i propisi doneseni na osnovi tog Zakona.

Članak 20.

Ova uredba stupa na snagu osmi dan od dana objave u "Narodnim novinama".

Klasa: 010-04/92-01/13

Urbroj : 5030116-92-1

Zagreb, 13. srpnja 1992.

Potpredsjednik

**dr. Milan RamIjak, v. r.**

Uredba, NN 44/1992-1099
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)